HÁTTÉRANYAG LIGETIRŐL ÉS AZ ANONYMUSRÓL

Magyarországon az emlékmű állítási láz a millenium közeledtével felerősödött és csak a 20. század első évtizedének végén csendesedett le. Ligeti 26 évesen, 1897-ben kapta a felkérést Anonymus emlékművének megalkotására, a szobrot 1903-ban állították fel.

Az emlékműszobrászat nagy nemzedéke az 1880-as években lépett a színre, s főbb műveik a millennium körüli évek emlékmű állítási hullámában születtek meg. Zala György, Stróbl Alajos, Fadrusz János, Róna József emlékművei Kolozsvártól Sopronig, Aradtól Pozsonyig meghatározó városképi emblémákká váltak, s a kevés elpusztult mű kivételével még ma is azok. A főváros számos emlékművének fölállítását maga Ferenc József király támogatta. 1897-ben levelet intézett báró Bánffy Dezső miniszterelnökhöz, melyben tíz fontos magyar történelmi személyiség szobrának költségeit adományozta a fővárosnak. A király által küldött névsorban az egyik személy Anonymus volt, III. Béla király történetírója, a magyarok eredetéről és a honfoglalásról szóló első összefoglaló mű szerzője. Mivel személyéről szinte semmit nem tudunk, az utókor Anonymusnak, azaz Névtelennek „nevezte” el.

Az egyes művekre való megbízást maga a miniszterelnök adta ki a művészeknek, s a fiatal, 26 éves Ligetinek jutott a legnehezebb feladat, az Anonymus-szobor megalkotása. A művész semmiféle fogódzót nem talált ahhoz, hogyan is ragadja meg egy ismeretlen krónikás alakját. Mazányi Judit Ligetiről írt doktori disszertációja egykorú források és visszaemlékezések alapján érzékletesen írja le Ligeti vívódásait, és az 1900-ban összeült zsűri parázs vitáit. „Törekedtem az arcot homályba burkolni, és az alakkal kifejezni, amit gondoltam, misztikussá tenni azt, mi titok volt és marad…” – emlékezett vissza Ligeti arra a komoly művészi kihívásra, hogy hogyan is lehet egy névtelen, titokzatos személy emlékművét megformálni. Ligeti egykori mestere, Stróbl Alajos teljesen rossznak találta a csuklyás, arctalan figurát, aki ráadásul nem a megszokott magas talapzaton állt, hanem csaknem a néző szintjén helyezkedett el. Az ő felfogása szerint sem Árpád, sem Szent István arcképeit nem ismerjük, a művész feladata azonban, hogy a köztudatban elfogatható fejet teremtsen nekik. Fadrusz János azonban megvédte Ligeti arctalan Anonymusát és dicsérte az újszerű ábrázolásmódot.

A zsűri kérésére Ligeti elkészítette a szobor „magyaros fejű” változatát is, amelyhez Herman Ottó karakteres, nagy szakállas feje szolgált modellül. A művek utolsó zsűrizésére 1902 áprilisában került sor, de a bizottság ekkor már egyértelműen az „arctalan” változatot találta jónak, sőt arra is kötelezte Ligetit, hogy a másik makettjét azonnal törje darabokra.

Az elkészült és 1903-ban a Városligetben felállított mű szerencsésen ötvözi a történeti emlékmű konkrétságát (a tollat tartó kéz egyértelműen utal az ábrázolt hivatására) a síremlékszobrászatnak – a századforduló hangulatának megfelelő – homályosságával. A titokzatos csuklyás figura alacsony posztamensre helyezett alakja szinte elrejtőzik a mindennapi élet szereplői között, ellentétben a régi emlékművek több méter magasból letekintő nagyságaival. Anonymus arca eltűnik kámzsájának mély árnyékában, az esetlegesség érzetét keltő, zsánerszerű beállítása, a festőiséget adó fény-árnyékok, az aszimmetrikus komponálás mind újszerűek, szembemennek az akkori emlékművekkel szembeni elvárásokkal. Az összhatáshoz jelentős mértékben hozzájárul az alacsony talapzat, amely csak jóval később, a XX. század második felében lett a deheroizálás közkedvelt eszköze.

A 10 elkészült emlékmű közül a kortársak az Anonymust tartották a legkiválóbbnak és megítélése később sem változott. A szobor népszerűsége mindmáig töretlen és Ligeti oeuvre-jében is kiemelkedő helyet foglal el.

Anonymus emlékszobra majdnem alkotójának síremléke is lett. Ligeti azt akarta, hogy leghíresebb szobra alá temessék, kívánsága azonban az akkor dúló II. világháború miatt nem valósulhatott meg.